《因何常德招游西塔有诗遂和》
宋代·李复

支提压西城，境绝天香集。
招邀乘逸兴，步驶追随急。
到门病眼明，晓逐秋云入。
浮屠喜跻攀，万象在拱揖。
古洞积阴霭，暗澹龛像湿。
登兹翻百忧，履危非我飞。
南山西出秦，迤逦序等级。
北渭东赴海，汹涌动都邑。
林梢见新月，整归尚依郁。
兴来莫重辞，时节不可及。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。